En nokså liten (6,5 - 9 millimeter), lang og tynn, svart trebukk med forkortede dekkvinger, bakbeina med svært klubbeformede lår. Antennene er tynne og nesten så lange som kroppen hos hannen, rundt halvparten så lange som kroppebn hos hunnen. Pronotum er tønneformet. Dekkvingene er forkortede, rundede i spissen, når til litt mindre enn halve bakkroppens lengde. Beina er mørke, tynne bortsett fra lårene på bakbeina, som er sterkt klubbeformede. Leggen på bakbeina er påfallende tynn og krum.